
 10.12.2021
 BG
 Официален вестник на Европейския съюз
 L 443/68
 РЕГЛАМЕНТ ЗА ИЗПЪЛНЕНИЕ (ЕС) 2021/2179 НА КОМИСИЯТА
 от 9 декември 2021 година
 относно функционалните елементи на публичния интерфейс, свързан с Информационната система за вътрешния пазар за командироването на водачи в сектора на автомобилния транспорт
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива (ЕС) 2020/1057 на Европейския парламент и на Съвета от 15 юли 2020 г. за определяне на специфични правила за командироването на водачи в сектора на автомобилния транспорт във връзка с Директива 96/71/ЕО и Директива 2014/67/ЕС и за изменение на Директива 2006/22/ЕО по отношение на изискванията за изпълнение и Регламент (ЕС) No 1024/2012 (1), и по-специално член 1, параграф 14 от нея,
 като има предвид, че:
 (1)
 съгласно член 1, параграф 11 от Директива (ЕС) 2020/1057 от автомобилните превозвачи може да се изисква да изпратят на компетентните органи на държава членка, в която даден водач е или е бил командирован, декларация за командироване или други документи, като използват многоезичен стандартен формуляр на публичния интерфейс, свързан с Информационната система за вътрешния пазар (ИСВП), въведен по силата на член 2 от Регламент (ЕС) No 1024/2012 на Европейския парламент и на Съвета (2).
 (2)
 Достъпът до публичния интерфейс, свързан с ИСВП, следва да се осъществява чрез създаването на защитен профил, който позволява на упълномощените потребители да управляват декларациите за командироване и исканията за представяне на документи от страна на компетентните органи на дадена държава членка. Упълномощените потребители следва да могат да вписват подробностите за превозвача, ръководителя на транспортната дейност и командированите водачи. Упълномощен потребител е лице, което управлява от името на превозвача декларациите за командироване и отговаря на искания за документи от страна на приемащата държава членка.
 (3)
 Декларациите за командироване следва да се подават чрез публичния интерфейс за максимален срок от шест месеца.
 (4)
 За да се спази член 1, параграф 12 от Директива (ЕС) 2020/1057 и да се поддържат декларациите за командироване актуални, следва да бъде възможно да се изменя информацията в тях.
 (5)
 Следва също така да бъде лесно тези декларации да се подновяват, за да се избегне прекомерна административна тежест за превозвачите.
 (6)
 За да се позволи на превозвачите да спазват задължението, предвидено в член 1, параграф 11, буква б), подточка i) от Директива (ЕС) 2020/1057, свързаният с ИСВП публичен интерфейс следва да предоставя декларацията на хартиен носител и в електронен формат.
 (7)
 Ако превозвачът не представи документи съгласно член 1, параграф 11, буква в), той следва да може да вижда в публичния интерфейс, свързан с ИСВП, кога тези документи са предоставени от държавата членка на установяване след искане за помощ от приемащата държава членка.
 (8)
 Публичният интерфейс, свързан с ИСВП, следва също така да позволява на един или повече национални органи да получават в ИСВП декларации за командироване и документите, изпратени от превозвачите в отговор на тяхно искане.
 (9)
 За да се гарантира ефективното прилагане на специалните правила относно командироването на водачи и да се избегне прекомерната административна тежест е важно националните компетентни органи в приемащата държава членка да се